Dragos Patraru

"Prostul ăla de la Starea nației nu mai are voie să spună că suntem slab pregătiți, că nu muncim, că vrem bani mulți, că tocăm 80 de milioane de euro pe an, având performanța editorială cu mult sub ceea ce alte televiziuni fac cu 7 milioane de euro" - Dragoș Pătraru.

Publicitate

Consiliul de Administrație îl vrea pe Dragoș Pătraru în continuare pe post. A și votat ieri prelungirea actului adițional cu încă două luni. Cu o condiție adăugată însă: să aibă și Pătraru clauze “precum ceilalți angajați”. Mai precis, clauza care interzice angazaților să-și vorbească instituția de rău, să o "denigreze".

Clauza a venit după nemulțumirile legate de faptul că Dragoș Pătraru a criticat TVR în mai multe emisiuni Starea Nației.

"Eu spun în emisiuni că TVR-ul trebuie restructurat din temelii, că sute de oameni sunt total deprofesionalizați, că alte sute de angajați pur și simplu nici nu vin la serviciu, că mulți sunt pile, rude, amante de politicieni, că managementul a fost și este dezastruos, că se fură bani. (...). Asta, dragi angajați ai SRTV, nu e denigrarea instituției. Astea-s chestiuni de interes public, pe care oamenii care plătesc abonament trebuie să le știe", spune Pătraru, într-un interviu pentru Paginademedia.ro.

Va accepta Dragoș Pătraru noile condiții?

“A pune încă o clauză care să-mi restrângă libertatea de exprimare, pentru două luni, este, ca să fiu elegant, o prostie”, a declarat Dragoș Pătraru într-un interviu acordat Paginademedia.ro.

Referitor la contractul meu. M-am uitat pe el, este deja plin de clauze abuzive, care-mi îngrădesc libertatea de exprimare. Desigur, n-am ținut cont niciodată de ele. Practic, dacă s-ar fi aplicat acest contract, eu ar fi trebuit să nu fac o a doua emisiune la TVR”, a continuat realizatorul de la Starea Nației.

"Două poziții din ședința Consiliului de Administrație de astăzi (joi, 28 aprilie n. red) m-au lăsat fără cuvinte: "Dacă ar fi fost la Pro TV, ar fi fost dat afară" și "este inadmisibil că nimeni nu vede emisiunea înainte să intre pe post", a mai spus el.

Dragoș Pătraru, pentru Paginademedia.ro:

“Legat de clauza asta care urmează să-mi fie pusă în contract, n-am văzut-o încă, dar cred că ar trebui să sune așa: ”Prostul ăla de la Starea nației nu mai are voie să spună că suntem slab pregătiți, că nu muncim, că vrem bani mulți, că tocăm 80 de milioane de euro pe an, având performanța editorială cu mult sub ceea ce alte televiziuni fac cu 7 milioane de euro.

Ipochimenul care s-a găsit el să facă audiență ca să strice feng-shui-ul TVR trebuie să spună că românii sunt obligați să plătească în continuare abonamentul tv fără să întrebe ce se întâmplă cu banii lor și că singura funcție a TVR trebuie să fie aceea de a-și plăti angajații. A, și să spună în fiecare ediție că Gabi Oprea, Dragnea, Gorghiu, Iohannis și Cioloș (adică oamenii care și-au trimis oameni în CA), sunt buni! Cei mai buni! Uraaaaa!” Partidul, Ceaușescu, România!”

Ce va face în continuare?

“Ce pot să vă spun acum este că, în forma lui actuală, practic contractul ne obligă să rămânem. Dacă plecăm de capul nostru (nu că am vrea să plecăm, chiar dacă avem oferte mult mai bune decât aici), trebuie să plătim noi 50.000 de euro”, a declarat Pătraru pentru Paginademedia.ro.

Răspunsurile lui Dragoș Pătraru, pentru Paginademedia.ro:

Paginademedia.ro: Ce vei face după decizia Consiliului de Administrație de a prelungi contractul, cu introducerea unei clauze “ca în cazul celor angajați”?

Dragoș Pătraru: Practic, nu prea înțeleg despre ce este vorba. Nu știu de când CA-ul face grila de programe a TVR! Știu că are cu totul alt rol acest CA. Să zicem că neexistând Comitet Director s-a apelat la această variantă, dar nu știu nici măcar dacă este cea legală. Apoi, de ce s-a decis prelungirea contractului meu cu două luni?

Eu am informat executivul că atmosfera e proastă, că aproape nimeni nu mai muncește în TVR, că se discută doar despre executări, că eu și oamenii mei am fost amenințați, că sunt oameni care au vrut să oprească intrarea emisiunii pe post, că audiența postului se apropie de zero și ne e din ce în ce mai greu să ne realizăm obiectivele de audiență, că e inadmisibil ca reluarea emisiunii noastre să facă peste talk-show-ul de la ora 21.00, că nu există conducere, nu există strategie, nu există perspectivă, nu mai există nimic. De fapt, există ceva: haos. Și nu avem cu cine discuta. Și că așa nu se mai poate lucra.

Plus că n-am fost plătiți și ne expiră un act adițional la contract, act care aducea bani buni TVR-ului, Starea nației aducând stației un profit de peste 100%. Azi, ne-am primit restanțele, iar CA-ul a anunțat că prelungește actul adițional pentru încă două luni. Și vrea în astea două luni să nu mai spun nimic despre TVR. Pe bune? Deci, s-a rezolvat problema, nu?

Ce trebuie să înțeleagă aceste doamne și acești domni din SRTV - mă refer în egală măsură la unii dintre componenții Consiliului de Administrație și la foarte mulți dintre angajații acestei fabrici - este că televiziunea publică le aparține lor în egală măsură în care îi aparține fiecărui cetățean al acestei țări.

Pare o chestiune la mintea cocoșului, nu? Ei bine, am învățat în ultimii doi ani că nu este. SRTV este, în viziunea multora de aici, o instituție făcută pentru a servi nu interesului public, ci angajaților de aici. Este o concepție care nu poate fi schimbată, în TVR. Unde sunt și oameni buni. Mulți, mult mai buni decât mine. Am primit de la ei multe mesaje în ultimele zile. Îmi cer să nu plecăm de aici. Ei luptă zilnic, de ani întregi, cu prostia, cu impostura, cu lipsa de pregătire a multora, cu nesimțirea, cu ăia care vă doar să mulgă vaca asta grasă.

Paginademedia.ro: S-a mai discutat despre faptul că nu respecți și nu ai prin contract aceleași reguli cu cilalți angajați ai TVR.

Dragoș Pătraru: Referitor la contractul meu. M-am uitat pe el, este deja plin de clauze abuzive, care-mi îngrădesc libertatea de exprimare. Desigur, n-am ținut cont niciodată de ele. Practic, dacă s-ar fi aplicat acest contract, eu ar fi trebuit să nu fac o a doua emisiune la TVR. După prima, de acum doi ani, trebuia să fiu dat afară.

A pune încă o clauză care să-mi restrângă libertatea de exprimare, pentru două luni, este, ca să fiu elegant, o prostie. Cum spuneam, acești oameni nu pricep că ne aflăm la televiziunea publică, nu la dânșii în sufragerie. Ca să înțelegeți mai bine, explic.

Cineva a spus că nu e posibil ca la TVR să nu se vizioneze emisiunea înainte ca ea să intre pe post! Ar trebui imediat retrasă din CA-ul televiziunii

Te surprinde poziția Consiliului de Administrație?

Dragoș Pătraru: Două poziții din ședința Consiliului de Administrație de astăzi (joi, 28 aprilie n. red) m-au lăsat fără cuvinte. Le am confirmate din două surse și există, înțeleg o înregistrare oficială a discuției. Prima poziție îi aparține doamnei Garofeanu, reprezentanta UNPR.

Da, partidul lui Oprea decide ce se întâmplă cu televiziunea publică prin această doamnă, care a spus astăzi în ședință (mă gândesc să o dau în judecată ca telespectator pentru a putea auzi acea înregistrare oficială, la proces) că este inadmisibil ca eu să spun, într-o emisiune la TVR, că în CA este haos. Și a susținut apoi că nu e posibil ca la TVR 1 să nu se vizioneze emisiunea asta înainte ca ea să intre pe post. Da! O persoană cu asemenea concepții face parte din CA-ul televiziunii publice. Așa arată, în 2016, gândirea unui om trimis de Parlament în CA-ul SRTV. Pentru o asemenea poziție, doamna ar trebui imediat retrasă din CA-ul televiziunii publice! Asta s-ar întâmpla într-o țară normală.

O altă reacție incredibilă - nu știu exact persoana care a făcut afirmația (aici tot înregistrarea ne poate salva), a fost următoarea: ”dacă Pătraru ăsta ar fi fost la PRO TV, era dat afară imediat”. Din nou, aceeași abordare ruptă de realitate. De aceea, repet: nu suntem la corporația privată PRO TV, ci la televizunea publică.

Iar când eu spun în emisiuni că TVR-ul trebuie restructurat din temelii, că sute de oameni sunt total deprofesionalizați, că alte sute de angajați pur și simplu nici nu vin la serviciu, că mulți sunt pile, rude, amante de politicieni (nu știu dacă și amanți de politiciene), că managementul a fost și este dezastruos, că se fură bani, de 26 de ani, cu basculanta, prin căpușarea fabricii, că toți cei care au executat instituția fără o negociere au acționat ca un grup de crimă organizată, că nu e posibil să nu existe criterii de performanță la TVR, că nu e normal ca oameni care nu fac nimic, dar absolut nimic, de ani întregi, să fie plătiți în continuare, că nu se poate face misiune publică fără audiență plus multe altele, inclusiv că în CA e un haos total, astea, dragi membri ai CA, nu sunt atacuri la SRTV.

Asta, dragi angajați ai SRTV, nu e denigrarea instituției. Astea-s chestiuni de interes public, pe care oamenii care plătesc abonament trebuie să le știe. Pentru că e televiziunea la care ei sunt acționari, iar voi - angajați. Mă rog, se poate discuta ore întregi pe subiect, dar o faci atunci când ai cui să-i explici.

"Să spună în fiecare ediție că Gabi Oprea, Dragnea, Gorghiu, Iohannis și Cioloș (oamenii care și-au trimis oameni în CA), sunt buni! Cei mai buni! Uraaaaa!” Partidul, Ceaușescu, România!"

Paginademedia.ro: Există o formulare exactă a clauzei? Din informațiile noastre, s-a discutat despre introducerea ei, dar nu s-a aprobat forma.

Dragoș Pătraru: Legat de clauza asta care urmează să-mi fie pusă în contract, n-am văzut-o încă, dar cred că ar trebui să sune așa: ”Prostul ăla de la Starea nației nu mai are voie să spună că suntem slab pregătiți, că nu muncim, că vrem bani mulți, că tocăm 80 de milioane de euro pe an, având performanța editorială cu mult sub ceea ce alte televiziuni fac cu 7 milioane de euro.

Ipochimenul care s-a găsit el să facă audiență ca să strice feng-shui-ul TVR trebuie să spună că românii sunt obligați să plătească în continuare abonamentul tv fără să întrebe ce se întâmplă cu banii lor și că singura funcție a TVR trebuie să fie aceea de a-și plăti angajații. A, și să spună în fiecare ediție că Gabi Oprea, Dragnea, Gorghiu, Iohannis și Cioloș (adică oamenii care și-au trimis oameni în CA), sunt buni! Cei mai buni! Uraaaaa!” Partidul, Ceaușescu, România!

În forma lui actuală, practic contractul ne obligă să rămânem. Dacă plecăm de capul nostru, trebuie să plătim noi 50.000 de euro

Paginademedia.ro: Vei accepta, vei refuza?

Ce pot să vă spun acum este că, în forma lui actuală, practic contractul ne obligă să rămânem. Dacă plecăm de capul nostru (nu că am vrea să plecăm, chiar dacă avem oferte mult mai bune decât aici), trebuie să plătim noi 50.000 de euro. Deci, după ce că nu luăm, e posibil să mai și dăm… Așa că veți vedea chestiuni foarte interesante la Starea nației, de miercuri încolo.

Paște fericit! Ne vedem la Starea nației!

Petrişor Obae

petrisor.obaepaginademedia.ro